CELEX: C2007/170/70
Language: el
Date: 2007-07-21 00:00:00
Title: Υπόθεση T-193/07: Προσφυγή της 5ης Ιουνίου 2007 — Gόrażdże Cement κατά Επιτροπής

21.7.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 170/36
            
         Προσφυγή της 5ης Ιουνίου 2007 — Gόrażdże Cement κατά Επιτροπής
   (Υπόθεση T-193/07)
   (2007/C 170/70)
   Γλώσσα διαδικασίας: η αγγλική
   Διάδικοι
   
      Προσφεύγουσα: Gόrażdże Cement S.A. (Chorula, Πολωνία) (εκπρόσωποι: R. Forbes, Solicitor και P. Muñiz, lawyer)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την προσβαλλόμενη απόφαση
            
         
               —
            
            
               να καταδικάσει την καθής στα δικαστικά έξοδα.
            
         Ισχυρισμοί και κύρια επιχειρήματα
   Η προσφεύγουσα προβάλλει πέντε λόγους για τους οποίους πρέπει να ακυρωθεί η απόφαση της Επιτροπής της 26ης Μαρτίου 2007, που απορρίπτει το εθνικό σχέδιο κατανομής (στο εξής: ΕΣΚ) δικαιωμάτων εκπομπής αερίων θερμοκηπίου, το οποίο κοινοποίησε η Πολωνία σύμφωνα με την οδηγία 2003/87/ΕΚ του Ευρωπαϊκού Κοινοβουλίου και του Συμβουλίου (1) (στο εξής: η οδηγία):
   
               α)
            
            
               Η προσφεύγουσα ισχυρίζεται ότι η προσβαλλόμενη απόφαση παραβιάζει το άρθρο 9, παράγραφος 3, της οδηγίας, δεδομένου ότι απορριπτική απόφαση θα μπορούσε να ληφθεί μόνον εντός τριμήνου από την κοινοποίηση του εθνικού σχεδίου κατανομής. Περαιτέρω, η προσφεύγουσα ισχυρίζεται ότι δικαιολογημένα ανέμενε ότι οποιαδήποτε απορριπτική απόφαση θα είχε ληφθεί εντός τριμήνου και ότι το ΕΣΚ θα έπρεπε να θεωρηθεί ότι είχε γίνει δεκτό κατά τη λήξη της εν λόγω προθεσμίας.
            
         
               β)
            
            
               Η προσφεύγουσα επικαλείται ότι η προσβαλλόμενη απόφαση παραβιάζει τα άρθρα 9, παράγραφος 3 και 11, παράγραφος 2, της οδηγίας στο μέτρο που περιορίζει το είδος των τροποποιήσεων που δύναται να προτείνει το οικείο κράτος μέλος και δεδομένου, ιδίως, ότι αποκλείει τροποποιήσεις του συνολικού ποσού δικαιωμάτων. Ωστόσο, κατά την προσφεύγουσα, η οδηγία δεν περιορίζει την ελευθερία των κρατών μελών να προτείνουν τροποποιήσεις.
            
         
               γ)
            
            
               Κατά την προσφεύγουσα, η προσβαλλόμενη απόφαση αφαιρεί από τα κράτη μέλη τη σχετική αρμοδιότητα, καθόσον έχει ως συνέπεια η Επιτροπή να αποφασίζει ουσιαστικά μονομερώς για το περιεχόμενο του ΕΣΚ. Τούτο παραβιάζει την προβλεπόμενη από τα άρθρα 9 και 11 της οδηγίας κατανομή αρμοδιοτήτων, καθώς επίσης το άρθρο 10 ΕΚ σχετικά με την αρχή της κοινοτικής πίστης.
            
         
               δ)
            
            
               Επιπλέον, η προσφεύγουσα ισχυρίζεται ότι η προσβαλλόμενη απόφαση εφάρμοσε εσφαλμένα τα κριτήρια του παραρτήματος ΙΙΙ της οδηγίας, μη βασιζόμενη στα πλέον αντιπροσωπευτικά στοιχεία εκπομπών, γεγονός που οδήγησε σε εσφαλμένη εκτίμηση των πραγματικών περιστατικών.
            
         
               ε)
            
            
               Τέλος, η προσφεύγουσα ισχυρίζεται ότι η προσβαλλόμενη απόφαση παραβίασε το άρθρο 30, παράγραφος 2, στοιχείο ι', και το κριτήριο 1 του παραρτήματος ΙΙΙ της οδηγίας. στο μέτρο που δεν έλαβε υπόψη την ειδική κατάσταση της Πολωνίας ως νέου κράτους μέλους και επέβαλε αυστηρότερες υποχρεώσεις σε σχέση με τις προβλεπόμενες από το πρωτόκολλο του Κιότο.
            
         
      (1)  Οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας και την τροποποίηση της οδηγίας 96/61/ΕΚ του Συμβουλίου (ΕΕ 2003 L 275, σ. 32).